钦定古今图书集成/明伦汇编/氏族典/第088卷 > 卢文伟
## 钦定古今图书集成/明伦汇编/氏族典/第088卷 > 卢文伟

按《北齐书卢文伟传》，“文伟，字休族，范阳涿人也。为北
州冠族。父敞，出后伯假。文伟始举秀才，除本州平北
府长流参军。孝昌中，诏兼尚书郎中。及北方将乱，文
伟积稻谷于范阳城，多所赈赡。寻为杜洛周所掳。洛
周败，复入葛荣，荣败归家。时韩楼据蓟城，文伟率乡
闾屯守范阳，与楼相抗。尔朱荣遣将侯深讨楼，平之。”
文伟除范阳太守。高祖至信都，文伟遣子怀道奉启
陈诚，高祖嘉纳之。中兴初，除安东将军。太昌初，迁安
州刺史，累加散骑常侍。天平末，行东雍州事，转行青
州事。文伟性轻财，爱宾客，善于抚接，好行小惠，是以
所在颇得人情，虽有受纳，吏民不甚苦之。兴和三年，
卒于州。